Fallout: New Vegas

Fallout: New Vegas (בעברית: "פולאאוט: ניו וגאס") הוא משחק פעולה-תפקידים ממוחשב שפותח על ידי Obsidian Entertainment ויצא לאור במהלך אוקטובר 2010 על ידי Bethesda Softworks למחשב האישי, לפלייסטיישן 3 ול-Xbox 360. עלילת המשחק מתרחשת במדבר מוהאבי שבארצות הברית הפוסט-אפוקליפטית, כ-204 שנים לאחר מלחמה גרעינית כלל-עולמית שהפכה את העולם כולו לעיי חורבות. במסגרת העלילה, השחקן נכנס לנעליו של בלדר המנסה לאתר אדם שניסה להתנקש בחייו, ונקלע בעל כרחו למאבק כוחות בין אגודות שונות המנסות להשיג שליטה באזור. המשחק מציג עולם פתוח רחב ידיים שהשחקן יכול לסייר בו בחופשיות, ויכול להיתקל בדרכו בדמויות ללא שחקן (NPCs) איתן הוא יכול לפתח דו-שיח (באמצעות עצי דיאלוג) ובאויבים שבהם הוא יכול להילחם תוך שימוש במגוון כלי נשק. הפעולות והבחירות שהשחקן מבצע עשויות להשפיע לחיוב או לשלילה על המוניטין שלו בקרב האגודות השונות.

עבודת הפיתוח של המשחק החלה לאור הצלחת המשחק הקודם, Fallout 3, לאחר שהחברה המפיצה, Bethesda (קרי: בת'סדה), חתמה על חוזה עם Obsidian לצורך פיתוח משחק ספין-אוף שיתרחש בעולם של סדרת משחקי פולאאוט. צוות הפיתוח, שכלל בין היתר מפתחים שעבדו על שני משחקי הפולאאוט הקודמים, החליט שעלילת המשחק  תתרחש בלאס וגאס שבנבדה ובמדבר מוהאבי המקיף אותה, בניגוד לפולאאוט 3, שעלילתו התרחשה בוושינגטון די. סי. ובסביבותיה. בחירה זו נשענה על מחקר היסטורי של התפתחות העיר, על שימוש במידע גאוגרפי שסופק בידי הסקר הגאולוגי של ארצות הברית, על ניתוח תצלומים שנאספו במהלך סיורי שטח של חברי הצוות, וכן על השפעות סגנוניות שנבעו מאווירת שנות ה-50 של המאה ה-20 ומסגנונם של סרטים פוסט-אפוקליפטיים, כדוגמת "מקס הזועם". בת'סדה הקציבה בפני המפתחים כ-18 חודשים לצורך פיתוח המשחק, אשר נחשב לזמן קצר מאוד ביחס למשחקי "טריפל A" של אותה התקופה.

עם יציאתו הפך המשחק להצלחה מסחרית, ומכר למעלה מ-11 מיליון עותקים ברחבי העולם. הביקורות הדגישו את איכות הכתיבה, את עיצוב העולם ואת מבנה המשימות, אך עמדו גם על היעדר חידושים מהותיים ביחס לקודמו ועל ריבוי באגים ותקלות בעת ההשקה. למשחק פותחו שש חבילות הרחבה, שארבע מהן הוסיפו תוכני עלילה אזוריים חדשים. בשנים שלאחר יציאתו זכה המשחק להערכה מחודשת מצד עיתונאים, שחקנים ומעריצי הסדרה, והוא נמנה כיום עם המשחקים הבולטים בסדרת "פולאאוט".

 משחקיות 
ממוזער|250Px|שחקן מתכונן לקרב נגד עדר של "יצורי פרא" בעולם המשחק
פולאאוט: ניו וגאס הוא משחק פעולה-תפקידים ממוחשב שניתן לשחק בו מנקודת מבט של גוף ראשון או של גוף שלישי. במסגרת המשחק, השחקן נכנס לנעליו של בלדר שניצל מניסיון התנקשות ועליו להשלים סדרה של משימות במטרה למצוא את המתנקש תוך כדי נדודים בעולם הפתוח של המשחק, המכונה "השממה של מוהאבי".מדריך המשחק הרשמי, עמ' 67 לצד המשימות הראשיות, שתפקידן לקדם את עלילת המשחק, יכול השחקן להשלים משימות צד הזמינות עבורו בחלק מהאזורים.מדריך המשחק הרשמי, עמ' 136 באתר IGN הוערך כי נדרשות כ-100 שעות על מנת להשלים את כל המשימות הראשיות והצדדיות במשחק.

העולם הפתוח במשחק הוא רחב ידיים, ובמסגרתו יכול השחקן לחקור ולגלות מקומות רבים, החל מבניינים נטושים והתנחלויות קטנות ומבודדות ועד למקומות מונומנטליים כגון סכר הובר וה"הסטריפ" המפורסם של "ניו וגאס", העיר שנבנתה על חורבותיה של לאס וגאס. בדומה למשחקי "פולאאוט" קודמים, לרשות השחקן עומד מחשב לביש בשם "Pip-Boy 3000" שמשמש כמעין תפריט שבו השחקן יכול לנהל את חפציו וציודו האישי, לעקוב אחר משימות ואחר נתוניו האישיים, וכן להתבונן במפה של האזור שבו הוא נמצא או במפה נרחבת יותר של עולם המשחק. השחקן יכול "לטייל" במהירות בין ציוני דרך אותם גילה קודם לכן. ה-Pip-Boy מצויד גם במקלט רדיו, שדרכו יכול השחקן להאזין לתחנות רדיו מאולתרות המשודרות באזור. חלקן משדרות מוזיקה (לרוב מוזיקה משנות ה-40–60) וחלקן משדרות אותות מצוקה המופעלים כאשר השחקן מתקרב לאזור מסוים, או תוכן המשתנה בהתאם למשימות שאותן נדרש השחקן להשלים.מדריך המשחק הרשמי, עמ' 27

מערכת הקרבות במשחק מפותחת, ובמסגרתה יכול השחקן להתמודד נגד אויביו תוך שימוש בידיים ריקות, בנשק קר, בנשק חם קונבנציונלי (כלי ירייה בליסטיים), בנשקי אנרגיה (כלי ירייה מבוססי לייזר, פלזמה ועוד) ובחומרי נפץ, לרבות משגר אטומי נייד.מדריך המשחק הרשמי, עמ'30 חלק מכלי הנשק ניתנים לשפצור, וניתן להרכיב עליהם כוונות או משתיקי קול. מערכת ה-VATS (ראשי תיבות של Vault-Tec Assisted Targeting System) חזרה מהמשחק הקודם; כאשר השחקן נכנס למצב VATS, המשחק עובר ממצב של קרב בזמן אמת למצב "מוקפא", שבו השחקן יכול להתמקד באויב אחד ולבצע פעולות שונות, כמו כיוון לאיברי גוף שונים באופן מדויק, כאשר כל פעולה עולה "נקודות פעולה" (AP). כאשר "נקודות הפעולה" של השחקן נגמרות, השחקן יוצא ממצב ה-VATS ועליו להמתין זמן מה עד שיתחדשו "נקודות הפעולה" והוא יוכל להיכנס למצב VATS שוב. חלק מה-NPCs במשחק יכולים לשמש כשותפים (אחד מהם הוא כלב), והשחקן יכול לגייס מביניהם שותף שילווה אותו לכל מקום ויסייע לו בעת קרב.

 אלמנטים של משחק תפקידים 
בתחילת המשחק, השחקן יכול להעניק שם לדמות השחקן ולשנות בחופשיות את גילה, המגדר שלה ומראה החיצוני. בדומה ליתר משחקי פולאאוט, מאפייני הדמות נקבעים על ידי מערכת שנקראת SPECIAL, שמשמעותו שבע התכונות הבסיסיות של הדמות (כוח, תפיסה, סיבולת, כריזמה, אינטליגנציה, זריזות ומזל). לצד תכונות אלו, השחקן יכול להקצות בכל רמה נקודות עבור 13 מיומנויות משניות שהכמות ההתחלתית שלהן נקבעת בהתאם לנתוני ה-SPECIAL ועל ידי "מבחן פסיכולוגי" מיוחד שהרופא שהשחקן פוגש בתחילת המשחק עורך עבורו. המיומנויות הן: מסחר, נשקי אנרגיה, חומרי נפץ, נשק חם, פריצה, רפואה, נשק קר, מכונאות, מדע, התגנבות, דיפלומטיה, הישרדות וקרב פנים אל-פנים. כך לדוגמה, שחקן בעל נתון "אינטליגנציה" גבוה מגיע עם מיומנויות רפואה, מכונאות ומדע ברמה גבוהה יותר מאשר שחקן עם נתון "אינטליגנציה" נמוך; נתון ה"כריזמה" משפיע על מיומנויות המסחר והדיפלומטיה, ועוד.מדריך המשחק הרשמי, עמ' 4-9 הריגת אויבים והשלמת משימות מזכה את השחקן בנקודות ניסיון, ובעזרתן יכול השחקן להתקדם ברמות. כאשר מגיע השחקן לרמה זוגית נפתחת בפניו אפשרות לבחור "שדרוג" (Perk). כל שדרוג דורש רמה מסוימת ונתון SPECIAL מסוים; לדוגמה, השדרוג המכונה Scrounger מאפשר לשחקן למצוא יותר תחמושת בתוך קופסאות וארונות, אך דורש רמה 8 ונתון "מזל" של 5 לפחות.מדריך המשחק הרשמי, עמ' 12-13

במהלך המשחק, השחקן יכול לבוא במגע עם מגוון דמויות ללא-שחקן (NPCs) ולקיים איתן אינטראקציה המתקיימת בצורת עץ דיאלוג בעל אפשרויות שונות. לדוגמה, במשימה הפותחת את המשחק שבה השחקן פוגש ברופא ש"שיפץ" אותו לאחר ניסיון ההתנקשות והחזיר לו חזרה את חפציו, עומדות בפניו האפשרויות להודות לו על הטיפול המסור שקיבל, לנזוף בו על שחיטט בחפציו האישיים, או לשאול אותו מה יעשה הלאה. חלק מהאינטראקציות דורשות מיומנות מסוימת ברמה כלשהי. לדוגמה, ישנן משימות שבהן השחקן נשלח על ידי חברי אגודה מסוימת לפתור סכסוך עם חברי אגודה יריבה. השחקן יכול כמובן לפתור את הסיטואציה בכוח הזרוע, אך אם לשחקן ישנה רמת "דיפלומטיה" מספקת, השחקן יכול לבוא עם חברי האגודה היריבה במשא ומתן ובכך לפתור את הסכסוך ללא שפיכות דמים. או: בעזרת רמת "מסחר" מספקת השחקן יכול להשיג הנחות בחנויות. לבחירות שהשחקן עושה במהלך דו-שיח, או במהלך קרב, יש השלכות על עולם המשחק, ועל המוניטין שלו בקרב האגודות השונות. ישנן אגודות שנמצאות ביריבות אחת עם השנייה; ביצוע משימות עבור אגודה אחת תשפר את המוניטין של השחקן עימה, אך תגרום לירידה של השחקן במוניטין של האגודה היריבה. אם השחקן זכה למוניטין חיובי בקרב אגודה מסוימת, חברי האגודה יכולים לסייע לשחקן באמצעות נתינת מעבר חופשי למקומות מסוימים או בנתינת גישה לבסיס סודי של אותה האגודה על מנת שהשחקן יוכל להצטייד דרכו בנשק וציוד; ואילו אגודות שהשחקן הגיע עימן לרמת מוניטין שלילית עשויות לשלוח כנגדו כיתת מתנקשים. חלק מהשותפים במשחק משתייכים לאגודות מסוימות, וינטשו את השחקן אם הוא השיג מוניטין שלילי בקרב אותה אגודה.

מערכת שחזרה ממשחקי "פולאאוט" הישנים היא מערכת ה"קארמה". השחקן יכול לצבור קארמה על ידי ביצוע פעולות הנחשבות "טובות" או לאבד קארמה על ידי ביצוע פעולות "רעות" (גניבה, רצח חפים מפשע, בגידה באמון של קבוצה מסוימת ועוד). רמת קארמה חיובית או שלילית עשויה להשפיע על חלק מהדיאלוגים ואף על היחס שמקבל השחקן מסביבתו.

כפי שמצופה ממשחק שמתרחש בגרסה פוסט-אפוקליפטית של לאס וגאס - השחקן יכול גם לשחק במשחקוני מזל ולהמר בבתי הקזינו של ניו וגאס, המציעים לשחקן להשתתף במשחקוני רולטה, בלאק ג'ק, מכונת מזל וכן משחקון שהומצא במיוחד עבור המשחק ומכונה "פרסת המזל". ההימורים מתבצעים על ידי המרה של כסף המשחק ("פקקי בקבוק", דולר של ה-NCR או דינרים של הלגיון) לז'יטונים אותם ניתן לפדות בחזרה לכסף לאחר תום המשחקים. על השחקן להיזהר שלא לנצח יותר מדי: הקזינו עשוי לסגור את דלתותיו בפני שחקן שהרוויח יותר מדי כסף על חשבונו. לצד משחקי הקזינו, השחקן יכול לאתגר את חלק מה-NPCs למשחקון קלפים בשם "קרוואן", שאף הוא הומצא במיוחד עבור המשחק.מדריך המשחק הרשמי, עמ' 36-38

במשחק קיים גם מצב משחק שנקרא "הארדקור" שמוסיף אלמנטי הישרדות למשחק ועל השחקן לעמוד בהם. במסגרת מצב משחק זה, על השחקן לאכול, לשתות ולישון במידה מספקת על מנת לא למות מרעב, התייבשות או תשישות; ערכות רפואה (Stimpaks) מחדשות את בריאות השחקן אך אינן מרפאות גפיים שבורות, שבמצב זה ניתנות לריפוי רק על ידי רופא; לתחמושת יש משקל, דבר המאלץ את השחקן לנהל את תיק חפציו בתשומת לב; ושותפים יכולים להיהרג בקרב (בניגוד למצב המשחק הרגיל שבו הם "מאבדים הכרה" אך קמים על רגליהם לאחר שהקרב נגמר). השחקן יכול להפעיל ולכבות את מצב ה"הארדקור" בכל נקודה במהלך המשחק, אך שחקן שהתחיל את המשחק במצב הארדקור וסיים את כולו מבלי "לחזור חזרה" לרמת קושי נמוכה יותר, מקבל "הישג" הנרשם בחשבון המשתמש של הפלטפורמה בה הוא משחק (חשבון ה-Steam במחשב, או בחשבון הפלייסטיישן/אקסבוקס).

 עלילה 
 רקע 
עלילת המשחק מתרחשת בשנת 2281, כ-204 שנים לאחר "המלחמה הגדולה", מלחמה גרעינית כלל-עולמית שהותירה את העולם כולו עיי חורבות. על מנת לשרוד בשממה הרדיואקטיבית שהייתה בעבר ארצות הברית ולהמשיך לקיים את הציוויליזציה, התאגדו צאצאי הניצולים לאגודות שונות, שנלחמות ביניהן לעיתים תכופות על השליטה באזורים שונים. העלילה מתרחשת ברובה ב"שממה של מדבר מוהאבי", שבה נמצאת העיר "ניו וגאס". גם לאחר המלחמה הוסיפה העיר לשמש כ"עיר האורות" וכבירת ההימורים של האזור. בעוד ש"ניו וגאס" נמצאת תחת שליטתו של מר רוברט האוס – איש עסקים מסתורי שנטען כי "הציל" את הסטריפ מחורבן – וצבא הרובוטים שלו, שתי אגודות לוטשות את עיניהן אל העיר הנוצצת: רפובליקת קליפורניה החדשה (NCR), ששואפת להתפשט מזרחה לאחר אירועי פולאאוט 2; וכוח עולה בשם "הלגיון של קיסר", מיליציה בסגנון רומא העתיקה שכבשה לפחות 86 שבטים והפכה את תושביהם לעבדים שגורלם לשרת בה בשארית חייהם.

ב-2277,מתוך סצנת הפתיחה של המשחק: "In 2277, NCR forces defeated Caesar's Legion during the Battle of Hoover Dam. The NCR has held Hoover Dam since then but the Legion has not made it easy for them." כארבע שנים לפני התרחשות עלילת המשחק, התרחש קרב גדול בין רפובליקת קליפורניה החדשה ו"הלגיון של קיסר" על השליטה בסכר הובר. הסכר הוא מקור המים העיקרי (ואולי היחיד) של האזור כולו, והוא נכס אסטרטגי שהשליטה בו קובעת למעשה את השליטה באזור. בקרב זה ניצח צבא רפובליקת קליפורניה החדשה ואילץ את "הלגיון" לסגת חזרה אל אריזונה. כתוצאה מכך, החל ה"לגיון" לחדור ל"שממה" ולכבוש שטחים שנמצאים מזרחית לסכר, על מנת לארגן את כוחותיו מחדש, בעוד שמר האוס מחפש אף הוא דרך לשלוט בסכר ובכך לקדם את מטרותיו.

 סיפור המשחק 
השחקן נכנס לנעליו של בלדר חסר-שם שמשימתו היא להעביר שבב נתונים בצורת ז'יטון המכונה "ז'יטון הפלטינום" אל ניו וגאס. במהלך המסע, בדרכו להתנחלות "גודספרינגס", אורב לו אדם בשם בני, מאפיונר ובעל קזינו, ויחד עם עושי דברו משבט "הח'אנים הגדולים" גונב ממנו את הז'יטון, יורה בראשו ומותיר אותו למות. למזלו של הבלדר, רובוט מדגם "סקיוריטרון" העונה לשם ויקטור מציל אותו ומוביל אותו אל דוקטור מיטשל, הרופא המקומי, שמרפא אותו ומחזיר אותו לאיתנו. הבלדר יוצא לדרכו למצוא את האיש שהרג אותו ולהשיג בחזרה את ז'יטון הפלטינום על מנת להשלים את שליחותו. הוא פוגש לבסוף בבני בסטריפ של ניו וגאס ומתעמת עימו. על השחקן לבחור האם להרוג את בני ולהחזיר לעצמו את הז'יטון, או לתת לו להימלט ולהיתפס בידי אנשי ה"לגיון".

תוך כדי המפגש עם בני למד הבלדר על מהותו של הז'יטון המסתורי, ותגלית זו גוררת אותו בעל כרחו למאבק הכוחות על השליטה בעיר. הבלדר לומד כי מר האוס הוא איש עסקים שחי עוד לפני המלחמה הגדולה ושרד אותה הודות לטכנולוגיה מתקדמת שהאריכה את חייו כל עוד הוא מחובר למערכת תומכת חיים. לפני המלחמה יצר האוס את ז'יטון הפלטינום על מנת לשדרג את יכולותיהם של ה"סקיוריטרונים" האוכפים את החוק והסדר בעיר ובכך להפוך אותם למעין צבא, אך המלחמה פרצה בטרם הספיק מר האוס לממש את תוכניתו. משימתו של הבלדר הייתה להעביר את הז'יטון למר האוס, ובכך לאפשר לצבא ה"סקיוריטרונים" להטות את הכף לטובתו במאבקי השליטה על האזור ולהסתייע בהם על מנת לכבוש את סכר הובר מידי ה-NCR, בעוד שמשימתו של בני הייתה למנוע מהז'יטון להגיע אל מר האוס כיוון שהוא מעוניין לשחרר את ניו וגאס משליטתו הרודנית של מר האוס באמצעות סקיוריטרון מתוכנת מחדש בשם "יס מן". עד מהרה פוגש הבלדר גם את נציגי ה-NCR והליגיון המעוניינים שהוא יעבוד אצלם, ובפני השחקן עומדות ארבע אפשרויות פעולה שיכריעו את גורל האזור כולו:
 לסייע ל-NCR, ובכך לאפשר להם לסלק את "הלגיון" בפעם השנייה מאזור הסכר ולאפשר לרפובליקה לספח אליה את שטחי "השממה של מוהאבי" לרבות ניו וגאס.
 לסייע ללגיון, ובכך לאפשר להם לכבוש את הסכר, לסלק את הנוכחות של ה-NCR מ"השממה של מוהאבי" ובכך לשלוט הלכה למעשה גם על ניו וגאס תוך כדי סילוקו של מר האוס מהתמונה.
 לסייע למר האוס, ובכך להגשים את תוכניתו לשדרג את צבא הסקיוריטרונים שיסייעו למר האוס לסלק את הנוכחות של ה-NCR והליגיון מהאזור על מנת לשמור על העצמאות של ניו וגאס תחת שלטונו.
 להסתייע ב"יס מן" על מנת לתכנת מחדש את הסקיוריטרונים של מר האוס ולשחרר אותם משליטתו, להדיח את מר האוס מהשליטה על ניו וגאס (בין אם באמצעות הסקיוריטרונים ובין אם בדרך אחרת), ולסלק את הנוכחות של ה-NCR והליגיון מהאזור ובכך לשמור על עצמאותה של ניו וגאס בתקווה שתהא תחת שלטון חופשי יותר.

 אגודות במשחק 
ממוזער|250px|הדגל של "רפובליקת קליפורניה החדשה", המבוסס על דגל קליפורניה עם דוב מוטנט דו-ראשי במרכזו
רפובליקת קליפורניה החדשה (New California Republic - NCR) החלה את דרכה ב-2198 ככפר קטן בשם "שיידי סנדס" ובתקופה שחלפה מאז אירועי פולאאוט 1 ו-2 הפכה לכוח הדומיננטי ביותר בחוף המערבי. ה-NCR היא מדינה דמוקרטית-להלכה שמשתרעת על השטחים שהיו שייכים בעבר לקליפורניה (ומכאן שמה), אך יש לה נוכחות גם בשטחים שהשתייכו בעבר לאורגון, נבדה, אריזונה וניו מקסיקו. ה-NCR בנויה בסגנון המזכיר את ארצות הברית כפי שהייתה בעבר, עם רשות מחוקקת, נשיא, בתי משפט רפובליקניים ומערכת בירוקרטית ענפה, ומתיימרת, לפחות להלכה, להמשיך את העקרונות עליהן נבנתה: דמוקרטיה, שלטון החוק וחירויות הפרט. למעשה, בתקופה שחלפה בין אירועי פולאאוט 2 לאירועי המשחק קיבלה ה-NCR אופי אימפריאליסטי וצבאי כמו-פוריטני – הם אסרו, בין היתר, את ההימורים – ושאיפתה היא להשתלט על כמה שיותר שטחים, תוך כדי החלת "הדמוקרטיה וזכויות הפרט" אך ורק על אלו שבחרו לקבל את אזרחות הרפובליקה תוך התעלמות גורפת מאותן התנחלויות קטנות שנקלעו בעל כרחן למסעות הכיבוש של הרפובליקה ובחרו להמשיך בעצמאותן.
הלגיון של קיסר (Caesar's Legion) היא אגודה מיליטריסטית שנוסדה ב-2247 בידי קבוצת פורשים מאגודת "שוחרי האפוקליפסה" בראשות אדוארד סאלו, שהחל לכנות את עצמו מאז "קיסר". בשנותיו המוקדמות, חקר סאלו את תרבויות העת העתיקה והוקסם ביותר מתרבות רומא העתיקה וכתוצאה מכך הארגון מושפע ממנה ושואף להקים מחדש את האימפריה הרומית על שטחי ארצות הברית תוך החלת שלטון טוטליטרי ואולטרה-לאומני על כל שטח אליו הגיעו. במהלך מסעות הכיבוש שלהם בדרום-מערב ארצות הברית, כבשו צבאות "הלגיון" כ-66 שבטים בטרם הגיעו למדבר מוהאבי והותירו להם ברירה להשתעבד ללגיון או להיהרג בדרכים אכזריות ביותר, כאשר הדרך ה"חביבה" ביותר עליהם היא צליבה. זהו ארגון היררכי כשהדרגות בו דומות לדרגות הצבאיות שהיו נהוגות ברומא (לגיונר, קנטוריון, לגאטוס). בנוסף, הוא דתי-למחצה ומקדם את פולחן האל הרומי מרס כחלק מפולחן הקיסר, המכונה "בנו של מרס". שאיפתם העליונה: לסלק את ה-NCR משטחיהם בטרם ימשיכו במסעות הכיבוש.
רוברט האוס (Robert House, הידוע בקיצור כ-"מר האוס" - Mr. House) הוא איש עסקים עשיר ביותר שחי עוד לפני המלחמה הגדולה, שם כיהן כמייסד ומנכ"ל תאגיד הרובוטיקה "רוב-קו". באמצעות טכנולוגיה תומכת-חיים מתקדמת, הצליח מר האוס להינצל מהמלחמה הגדולה ולחיות עוד 200 שנים לאחריה. לאחר שהתעורר מתרדמת ב-2138, הצליח האוס להשתלט בסתר על ניו וגאס תוך שימוש ברובוטי ה"סקיוריטרון" פרי פיתוחו לאכיפה קפדנית של החוק והסדר. כמו כן, הסתייע האוס במשפחות הפשע שיצאו מ"כספת 21" ונלחמו זו בזו על השליטה בעיר לפני כן, על מנת לבנות אותה מחדש כעיר-מדינה עצמאית ולאחד ממפלטי התרבות הבולטים בעולם שלאחר המלחמה. ב-2274 חזר האוס לפעול בגלוי על מנת להמשיך בתוכניתו לשדרג את צבא ה"סקיוריטרונים" שלו כדי להפוך אותם לצבא של ממש ולהרחיק את ה-NCR והליגיון משטחי העיר. לצורך הגשמת מטרתו זקוק האוס לז'יטון הפלטינום, אותו הבלדר נדרש להעביר. האוס מושל בעיר ביד ברזל ממרומי מגדל הקזינו "לאקי 38", והרובוטים שתחת פיקודו לא יהססו לירות למוות בכל מפר חוק, ובפרט במסתננים מ"צדחופש".
השחקן יכול גם להסתייע ברובוט המכונה יס מן (Yes Man), סקיוריטרון שתוכנת מחדש על ידי בני ושימש (עד למותו/גירושו) כעוזרו האישי, על מנת להפוך את ניו וגאס לעצמאית ולשחרר את העיר מרודנותו של מר האוס.
לצד שלוש (או ארבע) האגודות המרכזיות במשחק, השחקן יכול לפגוש באגודות נוספות, וביניהן: "המפציצים" ששוכנים במקום בו היה בעבר בסיס חיל האוויר "נליס"; כנופיית ה-Powder Gangers המורכבת מאסירים נמלטים אשר ברחו ממתקן הכליאה של ה-NCR; שבט "הח'אנים הגדולים" שמתקיים על סחר בסמים; משפחות הפשע שמנהלות חלק מבתי הקזינו בסטריפ; סוחרי הנשק וכנופיות הפשע המאכלסות את שטחי "צדחופש", שהם שטחי ההפקר של ניו וגאס שנמצאים מחוץ לסטריפ; העיירה ג'ייקובסטאון, שמשמשת עיר מקלט עבור "סופר מוטנטים" שהשתחררו משליטת "האדון"; אגודת "שוחרי האפוקליפסה" הדוגלת באנרכו-פציפיזם כדרך לתיקון החברה, בעלת ברית חשובה של ה-NCR; וגם ב"אחוות הפלדה" - או ליתר דיוק, מה שנותר ממנה בחוף המערבי לאחר מלחמה כושלת שניהלו נגד ה-NCR - אך עדיין מאמינה בקנאות בשימור הטכנולוגיה כערך עליון.מדריך המשחק הרשמי, עמ' 43 למעשה, עקב הצורה בה מערכת המוניטין בנויה במשחק, כמעט כל התנחלות או קבוצה שהשחקן פוגש בדרכו נחשבת ל"אגודה" שהשחקן יכול להעלות או להוריד את המוניטין שלו איתה.

 פיתוח 
 רקע: Van Buren (פולאאוט 3) ומעבר הזיכיון לידי בת'סדה 
שורשיו של המשחק נעוצים בפרויקט, ששם הקוד שלו היה "Van Buren", שפותח בראשית שנות ה-2000 על ידי Black Isle Studios והיה אמור להיות המשחק השלישי בסדרת פולאאוט אחרי שני משחקים מוצלחים. במקור, תכננה החברה לפתח משחק המשלב אלמנטים של משחק בזמן אמת עם משחק מבוסס תורות, ועלילתו תתפרס על פני השטח שהיה בעבר המדינות אריזונה, יוטה, נבדה וקולורדו. המשחק בוטל ופיתוחו נעצר ב-2003 לאחר קשיים פיננסיים אליה נקלעה אינטרפליי, מפיצת משחקי החברה. זמן קצר לאחר ההכרזה הרשמית על ביטול המשחק, מספר עובדים מאינטרפליי ומ-Black Isle פרשו מהחברה והקימו סטודיו חדש בשם Obsidian Entertainment. עם השנים, צברה החברה ניסיון בפיתוח משחקי תפקידים ממוחשבים דוגמת נוורווינטר נייטס 2, מלחמת הכוכבים: אבירי הרפובליקה הישנה 2 - אדוני הסית' , Alpha Protocol , וכן משחק שבוטל שהיה אמור להתרחש בזיכיון "הנוסע השמיני".

ב-2007 רכשה חברת Bethesda Softworks את הזיכיון מידי אינטרפליי. בשנה שלאחר מכן, הוציאה החברה לאור את פולאאוט 3, שזכה להצלחה מסחררת ולמכירה של יותר מחמישה מיליון עותקים בשנת יציאתו - למרות שהיה שונה באופיו משני קודמיו. במקום המערכת מבוססת התורות של פולאאוט 1 ו-2, המשחק שאב השראה מהמשחקיות של סדרת The Elder Scrolls והציג דווקא משחקיות דומה לזו של Morrowind ו-Oblivion: פולאאוט 3 פותח כמשחק תפקידים בעולם פתוח, עם האפשרות לשחק מנקודת מבט של גוף ראשון או גוף שלישי (בניגוד לנקודת המבט האיזומטרית של 1 ו-2), ומערכת קרבות בזמן אמת תוך שילוב אלמנטים ממשחקי פעולה ממוחשבים, ותוך שימוש באותו מנוע משחק. זמן קצר לאחר יציאת פולאאוט 3, החלה החברה המפתחת, Bethesda Game Studios, לעבוד על משחק המשך חדש בזיכיון The Elder Scrolls, וכיוון שהחברה הייתה מעוניינת להמשיך לתמוך בפולאאוט 3 על ידי הוצאת חבילת הרחבה גדולה במיוחד היא החליטה לשכור חברה חיצונית שתעשה זאת. טוד הווארד, במאי הקריאייטיב של בת'סדה, דחף דווקא לכיוון של משחק חדש בזיכיון פולאאוט - והציע את Obsidian כחברה שתעבוד על המשחק עקב הניסיון שהיה לעובדיה עם הזיכיון כשעוד עבדו תחת מטרייתה של אינטרפליי. באותה התקופה, אובסידיאן עצמה דחתה הצעה מבת'סדה לפתח משחק המבוסס על זיכיון מסע בין כוכבים, אך קיבלה לאחר מכן בחיוב את ההצעה לפתח משחק נוסף בזיכיון פולאאוט.

 פיתוח מוקדם 
בת'סדה הייתה מעוניינת לקחת את עלילת המשחק חזרה אל אזורי החוף המערבי של ארצות הברית, שאלו האזורים בהם התרחשה עלילת שני המשחקים הראשונים בסדרה, ואנשי אובסידיאן התלהבו מהרעיון וחשבו שמקום ההתרחשות הנ"ל יאפשר להם לפתח רעיונות שהוצגו לראשונה בפולאאוט 2 כגון "רפובליקת קליפורניה החדשה". הצעות נוספות שעלו על השולחן כללו, בין היתר, משחק שיתרחש בעיר המבוססת על רינו שבנבדה ובמסגרתו השחקן יוכל לבחור דמות מבין שלושה גזעים שונים: בן אדם, "יצור" (Ghoul) או "סופר מוטנט". הרעיון נדחה על ידי המפתחים עקב הקשיים הטכניים (והעלילתיים) שייווצרו עקב הכנסת "יצורים" או "סופר מוטנטים" לתוך שריונות ממונעים. לבסוף, בחרו המפתחים בעיר לאס וגאס ובמדבר מוהאבי הסובב אותה כמקום התרחשות עלילת המשחק כיוון שהיא הזכירה להם את עלילת הסרט הפוסט-אפוקליפטי מקס הזועם ובנוסף לכך חשבו שהסביבה תתאים לתמה הרטרו-עתידנית המבוססת על שנות ה-50, תמה שהייתה חביבה על סדרת פולאאוט מראשית דרכה. בהנחיית הבמאי, ג'וש סויר, השתמשו עובדי אובסידיאן במשאבים גרפיים שנלקחו ממשחק "הנוסע השמיני" שבוטל לצורך פיתוח המשחק.
במקור, רצתה אובסידיאן למקם את עלילת המשחק כך שתתרחש בתקופה שבין פולאאוט 2 לפולאאוט 3, אך בת'סדה התנגדה לכך כיוון שהייתה מעוניינת שמשחקי הסדרה יעקבו אחר סדר כרונולוגי.

סויר היה מעוניין שעלילת המשחק תתמקד במוטיבי החמדנות והתאווה שאפיינו את לאס וגאס מאז ומתמיד, תוך התאמת מאבקי כנופיות הפשע שהיוו חלק מההיסטוריה של העיר בשנות ה-50 וה-60 לסביבה האפוקליפטית של המשחק. סויר היה מעוניין שעלילת המשחק "תפשיט" את הזוהר של ניו וגאס שלכאורה מהווה מקום מפלט מהאפוקליפסה הגרעינית ו"תחשוף" את הריקבון והשחיתות המוסרית שמתחת לעטיפה הנוצצת של העיר. כתוצאה מכך, אחד מהשמות שהוצעו למשחק בראשית הפיתוח היה "פולאאוט: עיר החטאים".

עקב משוב שקיבל ממעריצי הסדרה, הנרטיב של המשחק נבנה על פי הרעיון של מאבקי כוח בין אגודות. סויר השתמש בסכר הובר, מקור מים מרכזי לאזור המדברי והשומם, כאמצעי לבניית עולם המשחק ולמהות האמיתית של המאבק בין האגודות - המאבק על השליטה במים שבסכר כמפתח לשליטה באזור כולו. כאשר סויר הציג את המשחק במהלך כנס מפתחי המשחקים (GDC) , ציין סויר כי צוות הפיתוח נמנע בכוונה מסיטואציות של "ישו/היטלר" (לדבריו) על מנת לאתגר את המצפן המוסרי של השחקן, בכך שדאג לכך ששתי האגודות המרכזיות במשחק - ה-NCR והליגיון - יוצגו עם צדדים טובים ורעים כאחד, ולכל בחירה שיבצע השחקן ביחד עם כל אחת מהאגודות במשחק יהיו השלכות מוסריות.

 עיצוב ומשחקיות 
ממוזער|חלק מהסטריפ של לאס וגאס כפי שצולם ב-1952. צוות הפיתוח עשה מאמצים על מנת לעצב את "ניו וגאס" בסגנון זה.
על מנת "ללכוד" את האווירה של מדבר מוהאבי באופן מדויק ככל האפשר, צוות הפיתוח השתמש במידע אמיתי על האזור שנאסף על ידי סוכנות הסקר הגאולוגי של ארצות הברית. סויר בעצמו תייר בלאס וגאס ובאזורים הסמוכים לה, לרבות שמורת הטבע "קניון הסלע האדום"  וצילם תמונות אשר ישמשו את צוות הפיתוח כמקורות השראה לעבודתם.
בת'סדה דרשה מצוות הפיתוח לכלול במפת המשחק מבנים בולטים שישמשו כנקודות ציון במפת המשחק, בדומה לדרך בה שורטטה מפת המשחק בפולאאוט 3 שבה המונומנטים הרבים בחורבות וושינגטון די.סי. משמשים כנקודות ציון. צוות הפיתוח הלך לכיוון שונה, כאשר השתמשו במונומנטים קיטשיים יותר (כגון פסל הדינוזאורים של קבזון , ש"הועתק" מקליפורניה אל מפת המשחק והפך שם ל"הפסל של טינקי הדינוזאור") מוטיב ה"קיטש" שחוזר על עצמו בעיצוב המשחק, שהתאפיין בין היתר בשימוש בצבעים "חמים" ובהירים יותר, מקומות ציון המפוזרים באופן רחב יותר על המפה במקום בתוואי תת-קרקעי (המטרו של וושינגטון מפולאאוט 3, ששימש כ"נקודת קישור" בין יעדים במפה) והכללת הפלורה המקומית של נבדה (עצי יהושע וצמחי הקקטוס האופייניים למדבר מוהאבי), נועד על מנת להבדיל אותו מפולאאוט 3 ה"אפל" יותר.

צוות הפיתוח רצה לעצב את ניו וגאס בצורה שתדמה ככל האפשר ללאס וגאס של שנות ה-50, ועל כן, כל קזינו עוצב בהשראת אדריכלות הגוגי שהייתה נפוצה בין שנות ה-40 לשנות ה-70 ותוך שימוש באורות ניאון רבים.The Making of Fallout: New Vegas (Documentary). Obsidian Entertainment. 2010. 

צוות הפיתוח בחר שלא לבצע שינויים משמעותיים רבים במשחקיות לעומת פולאאוט 3. במקום זאת, התרכז צוות הפיתוח בהכנסת שיפורים למשחקיות הקיימת כגון נתינת אפשרות לשחקן "להיכנס בין כוונות" ולשפר את הדיוק בזמן ירי, על חשבון מהירות התנועה של השחקן. חידושים נוספים במשחקיות נבעו מהרצון של צוות הפיתוח לגרום לשחקן להרגיש שעליו לפתח כישורי הישרדות במדבר, וכללו בין היתר את אפשרות לשחקן ליצור חפצים (תחמושת וביגוד) תוך שימוש ב"פריטי זבל" שנאספים על ידי השחקן (או לחלופין "לפרק" תחמושת וביגוד למרכיבים שיאפשרו לו ליצור פריטים מסוג שונה) ולבשל (להכין מזון, שתייה ואף תרופות וסמים). גם מצב ה"הארדקור" הוכנס למשחק כתוצאה מרצון זה.

בת'סדה סיפקה עבור הצוות את המנוע הגרפי Gamebryo (ששימש את משחקיה הקודמים) לצורך פיתוח המשחק. היות שאיש מצוות הפיתוח באובסידיאן לא עבד מעולם עם מנוע זה, שכרה החברה מודר בעל ניסיון בפיתוח מודים למשחק Oblivion על מנת שיסייע להם להכיר את מנוע המשחק.

 מוזיקה ואודיו 
הפסקול של המשחק הולחן בידי המלחין הישראלי-אמריקאי ינון צור, שקודם לכן עבד עם בת'סדה בהלחנת הפסקול של פולאאוט 3. צור תכנן את הפסקול כך ש"ייתפוס" את האווירה של דרום-מערב ארצות הברית תוך שימוש בפסקולי סרטים דוגמת המערבון זה ייגמר בדם כמקור השראה לעבודתו. המוזיקה במשחק היא דינמית, ומשתנה בהתאם למה שקורה לשחקן בכל רגע נתון. כאשר השחקן מטייל בעולם הפתוח מתנגנת מוזיקת רקע רגועה יחסית, שמתחלפת לקטע אינטנסיבי יותר כאשר השחקן נקלע לקרב.

נוסף על מוזיקת הרקע, במשחק זמינות מספר תחנות רדיו אליהן השחקן יכול להאזין תוך שימוש במכשיר ה-Pip-Boy שלו. תחנות רדיו אלו כוללות להיטי פופ משנות ה-50 ושירים מז'אנרים נוספים, לרוב מסגנונות הקאנטרי, בלוגראס, רוק אנד רול ולעיתים גם ג'אז ובלוז, שנרכשו ברישיון על ידי החברה המפתחת.

עבור המשחק הוקלטו כ-65 אלף שורות דו-שיח, עובדה שזיכתה אותו בשיא גינס עבור משחק התפקידים לשחקן יחיד בעל שורות הדו-שיח הרבות ביותר. בין המדבבים שתרמו את קולם למשחק נמנים שחקנים מוכרים בעולם הבידור דוגמת רנה אוברז'ונואה, מייקל דורן, קריס קריסטופרסון, זאקרי לוי, מת'יו פרי, דני טרחו, ורון פרלמן, שחזר לדבב את דמות הקריין בדומה למשחק הקודם.

 אתגרים במהלך הפיתוח 
בת'סדה העניקה לצוות הפיתוח פרק זמן של 18 חודשים לפיתוח המשחק, פרק זמן שנחשב בעיני מבקרי המשחקים כקצר מדי יחסית למשחק שנחשב "טריפל A". כנשאל ג'וש סויר על קצב הפיתוח המזורז, הוא השיב:

כתוצאה מהזמן המועט שהוקצב עבורם, נאלץ צוות הפיתוח להשמיט תוכן שתוכנן עבור המשחק. לדוגמה, צוות הפיתוח תכנן לכלול במפת המשחק מספר התנחלויות נוספות מזרחה לנהר הקולורדו, ביניהן כאלה שהיו אמורות להימצא תחת שליטת אגודת "הלגיון" והיו עשויות לכלול מידע עלילתי רב אודותיה. כמו כן, ציין סויר שחוסר הניסיון של צוות הפיתוח עם מנוע Gamebryo עיכב את תהליך הפיתוח. על המפתחים היה לבצע בדיקות תחזוקה שוטפות לקוד המקור של המנוע, ועל מנת להוציא את המשחק לקונסולות הם נדרשו לממש את מנוע הפיזיקה Havok בתוך המשחק, דבר שהם התקשו בו מאוד. סויר מציין רגע שבו צוות הפיתוח קיבל לידיו ערכת פיתוח תוכנה (SDK) עבור הקונסולות. כשהם הגיעו לממש אותה, הם ראו שיש לבצע אופטימיזציה לאזור ה"סטריפ" של ניו וגאס כך שירוץ כמו שצריך בקונסולות ועל כן הם נאלצו לחלק אותו לשלושה תתי-אזורים, אשר מסכי טעינה מפרידים ביניהם.

 הוצאה לאור 
ממוזער|מיצג המפרסם את המשחק שהוצג בתערוכת הגיימינג PAX של 2010
המשחק הוכרז לציבור באפריל 2009, ובפברואר 2010 הוצג הטריילר הראשון. חברת בת'סדה הכריזה כי שחקנים שיבצעו הזמנה מוקדמת למשחק דרך אמאזון, בסט ביי, סטים, גיימסטופ ווולמארט יקבלו במתנה ארבע חבילות הטבה, כאשר כל חבילת הטבה כוללת בתוכה כלי נשק וציוד שיהיה זמין עבור השחקן כבר מתחילת המשחק. במאי 2010 הכריזה החברה על מהדורת האספנים של המשחק, שתכלול, לצד העותק הפיזי של המשחק, מספר פריטי אספנות וביניהם ז'יטונים וחפיסה של קלפי משחק המאוירים באיורי דמויות מהמשחק (עבור שחקני פוקר), רפליקה של "ז'יטון הפלטינום", רומן גרפי המתאר את האירועים שקדמו לעלילת המשחק, וסרט תיעודי על תהליך יצירת המשחק.

בארצות הברית ובבריטניה, נתוני המכירות המוקדמות עלו על אלה של פולאאוט 3 בשעתו.

לבסוף, המשחק יצא לאור בין ה-19 ל-22 באוקטובר 2010 ברחבי העולם עבור פלטפורמות המחשב האישי, הפלייסטיישן 3 וה-Xbox 360. עד 8 בנובמבר דווח כי המשחק מכר מעל ל-5 מיליון עותקים והרוויח סכום של 300 מיליון דולר בקירוב. ב-2015 מכון המחקר Electronic Entertainment Design and Research העריך כי המשחק מכר כ-11.6 מיליון עותקים ברחבי העולם.

עם השקתו, סבל המשחק מבעיות טכניות רבות, לרבות קריסות רנדומליות של המשחק אל שולחן העבודה, קובצי שמירה שהתקלקלו וירידות תכופות בקצב הפריימים. בעיות אלו היו למורת רוח בקרב מעריצי הסדרה ומבקרי גיימינג, ובחודשים שלאחר מכן בת'סדה שחררה טלאי תוכנה רבים על מנת לתקן את הבעיות הנ"ל.

 חבילות הרחבה 
למשחק יצאו שש חבילות הרחבה הניתנות להורדה (DLCs), ארבע מהן הציגו תוכן עלילתי חדש למשחק:
 Dead Money: במסגרת העלילה, הבלדר נלכד בידי עושי דברו של ה"זקן" לשעבר של שלוחת "אחוות הפלדה" במדבר מוהאבי, שנעדר ונחשב למת מאז המלחמה נגד ה-NCR. הזקן מאלץ אותו לתכנן ולבצע שוד בקזינו "סיירה מדרה", האפוף אדי כימיקלים רעילים.
 Honest Heart: בהרחבה זו הבלדר עושה את דרכו אל הפארק הלאומי ציון הממוקם היכן שהייתה בעבר מדינת יוטה, שם עליו לפתור סכסוך בין שבטים השוכנים במקום.
 Old World Blues: בהרחבה זו הבלדר נחטף בידי קבוצה של מדענים מטורפים ששרדו את "המלחמה הגדולה" בכך שהשתילו את מוחותיהם בגופים רובוטיים וממשיכים עד היום בניסויים אלו.
 Lonesome Road: במסגרת עלילת ההרחבה הבלדר פוגש בבלדר נוסף העונה לכינוי "יוליסס", שהתבקש קודם לכן להעביר את "ז'יטון הפלטינום" למר האוס אך סירב לעשות כן.

שתי ההרחבות הנוספות אינן מציגות תוכן עלילתי אלא מתמקדות בעיקר בשיפור המשחקיות. בהרחבה Courier's Stash השחקן מקבל גישה לכל פריטי הציוד שהיו זמינים במקור לאלו שרכשו את המשחק בהזמנה המוקדמת, ואילו ההרחבה Gun Runners' Arsenal מתמקדת בהוספה של כלי נשק חדשים למשחק, אפשרויות חדשות לשפצור הנשק וסוגי תחמושת חדשים.

את הפיתוח של חבילות ההרחבה הוביל המעצב כריס אבלון. לדבריו, מטרת חבילות ההרחבה היא "להרחיב" את סיפור המשחק ולממש רעיונות שלא היה ניתן לממש במשחק הבסיס עקב קוצר הזמן או חוסר ההתאמה שלהם לעלילה של המשחק הבסיסי.

 קבלה וביקורת 
 ביקורת ראשונית 
 ציונים ציונים כללים אתר ציון Metacritic  84/100 (מחשב)82/100 (פלייסטיישן 3)84/100 (אקסבוקס 360) ציוני סקירה אתר ציון 1Up.com  BEdge6/10 Eurogamer  9/10 G4  4/5 Game Informer  8.5/10 GameSpot 8.5/10 GameSpy  4.5/5 IGN 8.5/10PC Gamer (UK)84Vgames9.1/10 מגזין האקסבוקס הרשמי (UK)  9/10 מגזין האקסבוקס הרשמי (US)  9.5/10
עם השקתו, זכה המשחק לביקורות חיוביות מהמבקרים, כאשר ממוצע הביקורות באתר Metacritic עומד על 84 לגרסת המחשב, 82 לגרסת הפלייסטיישן ו-84 לגרסת האקסבוקס. ב-2012, דווח באתר Game Developer כי בת'סדה הציעה לשלם סכום נוסף לאובסידיאן אם ממוצע הביקורות באתר יעמוד על 85 ומעלה; ואמנם ממוצע הביקורות פספס את ה"יעד" בנקודה אחת. כשנשאל פרגוס אורקהארט, מנכ"ל אובסידיאן, על כך, הוא ענה כי  ההחלטה של בת'סדה להשתמש בדירוג של Metacritic כאמת מידה להענקת תשלום בונוס ספגה ביקורות בטענה כי Metacritic אינה מהווה פלטפורמה המסוגלת להעריך באובייקטיביות את איכות המשחק.

עלילת המשחק זכתה לשבחים מהמבקרים. קרייג פירסון מ-PC Gamer תיאר את עלילת המשחק כשיפור משמעותי על פני העלילה של פולאאוט 3 וציין לחיוב את הצורה בה האגודות השונות במשחק מגיבות לבחירות השחקן ולמעשיו. גם בביקורת שהתפרסמה במהדורה הבריטית של מגזין האקסבוקס הרשמי  עלילת המשחק זכתה לשבחים על היקפה הנרחב ואיכותה, כשהיא מציינת לחיוב במיוחד את המשימה האחרונה במשחק. למרות זאת, חלק מהמבקרים ציינו כי אין בקו העלילה הראשי של המשחק מספיק רגעים "בלתי נשכחים" בהשוואה לפולאאוט 3. ב-Vgames לדוגמה נכתב כי . המשימות הצדדיות זכו אף הן לשבחים, כאשר חלק מהמבקרים ציינו כי הן יותר מעניינות מאשר העלילה הראשית. קווין ואן אורד מאתר GameSpot ציין בחיוב משימה בה השחקן נדרש להתגנב למוזיאון נטוש מלא ברובוטים כאשר בידו הברירה להילחם כנגדם או לגנוב מפתח ולהימנע מהעימות, כדוגמה בה המשחק מציע יותר מדרך אחת להשלים את המשימות. קריסטין סטיימר מ-IGN ציינה לחיוב את מפת המשחק, שלטענתה משמשת כזרז עבור השחקן למצוא מקומות מיוחדים ולהיתקל בהם במשימות צדדיות חדשות.

כיוון שצוות הפיתוח באובסידיאן לא ביצע שינויים רבים במשחקיות, מבקרים רבים תיארו את המשחק יותר כ"הרחבה" של פולאאוט 3 מאשר כמשחק בפני עצמו. היו מבקרים שציינו מפורשות כי הם אינם רואים הבדל בין שני המשחקים: בביקורת ב-Vgames נכתב כי המשחק "דומה מאוד ל-Fallout 3" כשטענה זו משמשת גם כנקודת חוזק של המשחק, וגם כנקודת חולשה. סטיימר מ-IGN אף הגדילה לעשות וכתבה כי היא רצתה לעיתים לקרוא למשחק "פולאאוט 3: ניו וגאס". פירסון מ-PC Gamer התאכזב ממיעוט השינויים בטכנולוגיה שמאחורי המשחק וכתב כי המשחק מציע "דמויות, אזורים ואגודות חדשות, אבל אותו תיק חפצים דפוק ואותם מודלי דמויות. לקח (למפתחי המשחק) שנתיים להישאר בדיוק באותו המקום". עם זאת, היו מבקרים שציינו לחיוב את השינויים במשחקיות לעומת זו של פולאאוט 3. בגרסה האמריקאית של מגזין האקסבוקס הרשמי, המליצה המבקרת פרנצ'סקה רייס על המשחק דווקא לכל מי שלא אהב את פולאאוט 3 ואילו מבקרים נוספים טענו כי מערכת המוניטין ומצב ההארדקור מוסיפים עוד רמת עומק ומורכבות לעומת פולאאוט 3.

מבקרים רבים ציינו לשלילה את ריבוי הבאגים והתקלות וראו אותם כמכשולים המפריעים משמעותית לחוויית המשחק. בין התקלות הנפוצות שהמבקרים דיווחו עליהן נמנו קצב פריימים בלתי סדיר, תקלות באלגוריתמי "מציאת המסלול הקצר ביותר" (Path finding) שבהם משתמשים האויבים והשותפים של השחקן, וקריסות פתאומיות של המשחק אל שולחן העבודה. מייק נלסון מאתר 1Up ציין כי התקלות והבאגים שחווה במשחק היו "בין הגרועים ביותר שראיתי מימיי" ושהיה מעניק למשחק נקודה נוספת בציון אלמלא הבאגים. מנגד, היו מבקרים שטענו כי עדיין הצליחו ליהנות מהמשחק למרות התקלות, או שכמעט ולא נתקלו בבעיות במהלך המשחק. בביקורת שנכתבה באתר Giant Bomb נכתב כי "אם הצלחת להביט לאחור על הבעיות שליוו את פולאאוט 3 ואת Oblivion לפני כן, בסך הכל תצליח ליהנות מ'ניו וגאס'".

 מועמדויות ופרסים 
+מועמדויות ופרסים עבור Fallout: New Vegasשנהפרסקטגוריהתוצאהסימוכין2010IGNMost Bang for Your Buck2011פרס ג'ויסטיק הזהבמשחק התפקידים של השנה14th Annual Interactive Achievement Awardsמשחק התפקידים/המשחק ההמוני ברשת של השנהפרס באפט"א למשחקי וידאומשחק האסטרטגיה הטוב ביותרהסיפור הטוב ביותרפרס NAVGTRדמות המשנה הטובה ביותר בדרמה (עבור המדבבת פליסיה דיי)תסריט בדרמהמשחק המשך למשחק תפקידים

 מורשת והערכה מחדש 
בזמן שחלף מאז יציאת המשחק לאור, בפרט לאחר יציאת משחקי פולאאוט הבאים, מבקרים ומעריצי הסדרה כאחד למדו להעריך מחדש את המשחק, והיחס אליו הפך לחיובי יותר. ב-2024, קאס מרשל ממגזין Polygon כתב כי המשחק "החזיק מעמד ברוח התקופה התרבותית בצורה שמעט משחקים אחרים עשו זאת". מספר מבקרי משחקים אף הגדילו לעשות ו"הכתירו" אותו כמשחק הטוב ביותר מבין משחקי הסדרה, וכאחד ממשחקי הווידאו הטובים ביותר בכל הזמנים. במאמר רטרוספקטיבי שנכתב על סדרת המשחקים, איאן דרנספילד מהמגזין הבריטי Retro Gamer כתב כי המשחק הציע גישה מאוזנת בין גרפיקת התלת-מימד המתקדמת של בת'סדה ובין מכניקות משחקי התפקידים הקלאסיות של אינטרפליי ו-Black Isle, ואילו אמה קנט מ-Eurogamer כתבה: "זה הרגיש כאילו אפילו הסיפור הקטן ביותר נתפר בקפידה כדי לשמור על עניין ולספק דחיפה מתגמלת... כשמסתכלים על זה בגדול, 'ניו וגאס' קיבל נימה רצינית יותר על ידי יצירת מאבק כוחות מורכב המשקף סכסוכים רבים בעולם האמיתי הנוכחי".

אחת הסיבות המרכזיות לשינוי הגישה כלפי המשחק היא הפצת טלאי תוכנה מרובים על ידי החברה כדי לתקן את התקלות והבאגים במשחק. ב-VG247 נטען כי השחקנים למדו להעריך מחדש את המשחק לאחר שמרבית התקלות הרציניות זכו למענה. חבילות ההרחבה, והתמיכה אליה המשחק זוכה מידי קהילת המודינג הפעילה עד עצם היום הזה, תרמו לאורך החיים של המשחק. ההשפעה של קהילת המודינג הייתה כה רבה שב-2024 נטען במגזין PC Gamer כי המאמץ שהשקיעו המודרים במשך כל השנים האלו על מנת לשפר את המשחק ולהוסיף לו תוכן, הפך את המשחק ל"יותר טוב מאי פעם". בין המודים הבולטים שיצאו למשחק נמנים Tale of Two Wastelands, מוד ש"משלב" את עולם המשחק של פולאאוט 3 ולמעשה מעניק לשחקן אפשרות ליהנות משני המשחקים בחבילה אחת (ובכך פותר למעשה את הצורך להתמודד עם התקלות שמלוות את פולאאוט 3, ש"נתפר" במקור עבור מערכות XP ו-ויסטה ואינו פועל כהלכה על מערכות הפעלה חדשות); Fallout: New California, שמשמש כפריקוול למשחק שמרחיב את קו העלילה של "הבלדר"; ו-Fallout: The Frontier, שזכה לתשומת לב תקשורתית עקב גודלו והתוכן השנוי במחלוקת שהיה בו.

סביב המשחק צמחה עם השנים עדת מעריצים אדוקה אפילו ביחס ליתר מעריצי סדרת פולאאוט, ומאז 2022 מקיימים מעריצי המשחק חגיגה שנתית בעיירה גודספרינגס  שבנבדה, שהיא העיירה בה השחקן מתחיל את המשחק.

עיתונאי גיימינג ציינו כי מעריצי הסדרה מרבים להשוות את פולאאוט 3 ו-4 ל"ניו וגאס", ומבקרים לשלילה את שני המשחקים הנ"ל על העלילה הלא מעניינת שלהם, מכניקות משחק התפקיד המוגבלות והאפשרויות המעטות יחסית בהן השחקן יכול להביע את עצמו במשחק ביחס לאפשרויות שעומדות בפניו ב"ניו וגאס". פטריסיה הרננדז מ-Kotaku כתבה ביחס לתופעה זו:
המשחק היווה מקור השראה לפיתוח משחקים נוספים. בן פישר, מעצב משחקים מהסטודיו הבריטי Rebellion Developments ציין את המשחק כמקור ההשראה שלו למשחק Atomfall, משחק שיצא לאור בשנת 2025 ועלילתו מתרחשת במציאות אלטרנטיבית בה שרפת וינדסקייל זיהמה חלקים רבים באזור האגמים שבאנגליה והפכה אותם לבלתי ראויים למחיה. פישר ציין כיצד צוות הפיתוח בנה את עלילת המשחק באופן שהזכיר מאוד את בניית העלילה של פולאאוט: ניו וגאס. בהמשך, חברת אובסידיאן עצמה השתמשה במשחק כמקור השראה לפיתוח משחקיה העתידיים, כשהבולט מביניהם הוא The Other Worlds 2; במאי המשחק, ברנדון אדלר, טען כי המשחק היווה מקור השראה גדול מאוד עבור The Other Worlds 2, לצד המשחקים החדשים בסדרת Deus Ex ששימשו אף הם כמקור השראה.

ב-2024 עלתה לשידור ברשת אמזון פריים סדרת הטלוויזיה "פולאאוט". בפרקי הסדרה מופיעים אלמנטים רבים שנלקחו מהמשחק; אחד מהפרקים בעונה הראשונה, "The Trap", הכיל פרטי עלילה שלכאורה סתרו את אירועי המשחק במה שנראה בעיני המעריצים כניסיון מצד בת'סדה ליצור "המשכיות רטרואקטיבית" (retcon) למשחק עקב מה שנראה כזלזול מצידם כלפי המשחק. טוד הווארד, מנכ"ל בת'סדה, פרסם תגובה עם ההתייחסות שלו לשערורייה ובו טען שהמשחק עדיין חשוב מאוד עבורם. כמו כן, העיר ניו וגאס עתידה לשמש כזירת ההתרחשות של העונה השנייה בסדרה. עלילת העונה השנייה מתרחשת כ-15 שנים לאחר עלילת המשחק, והטריילר הראשון ששוחרר באוגוסט 2025 הציג מספר פלאשבקים מהתקופה שלפני המלחמה בהם נראה קופר הווארד משוחח עם מר האוס. ג'ים וייבודה מ-IGN ציין כי הטריילר הכיל בנוסף לכך ארמזים רבים לפרטי עלילה מרכזיים מהמשחק (הלגיון של קיסר, סכר הובר וכו') והעריך כי העונה השנייה עשויה לספק את התשובה לשאלה שמטרידה גיימרים רבים: איזה סוף מבין ארבעת הסופים העיקריים לסדרה הוא הסוף הקאנוני. לעומתו, ציינה השואו ראנרית ז'נבה רוברטסון-דוורט  כי הסדרה תימנע מקביעה מהו הסוף הקאנוני כיוון שצוות ההפקה אינו מעוניין ליצור סתירות בין הסדרה לבין חוויות המשחק של מעריצי המשחקים.

 לקריאה נוספת 


קישורים חיצוניים




 , סרט דוקומנטרי על יצירת המשחק שנכלל במהדורת האספנים

ביאורים

הערות שוליים

קטגוריה:משחקי פעולה-תפקידים
קטגוריה:Fallout
קטגוריה:משחקי פלייסטיישן 3
קטגוריה:משחקי Xbox 360
קטגוריה:משחקי מחשב
קטגוריה:משחקי וידאו שפותחו בארצות הברית